# Luominen (Keith Sawyer)

Antti Angervo

Luominen sanana voi tuntua arkipäiväiseltä ja itsestään selvältä: joku voi viitata luoneensa uuden reseptin, joku taas voi sanoa luoneensa uuden arkistointimenetelmän kirjoilleen. Sanakirjassa luominen määritellään jonkin uuden luomisena (Weiner 2000, 8). Sanan ensiesiintyminen voidaan sijoittaa 1800-luvun loppupuolelle, jolloin luovuus (creativity) sanaa käytettiin ensimmäistä kertaa Adolfus William Wardin *History of Dramatic English Literature* kirjassa (Weiner 2000, 89). Tästä huolimatta kesti vuosia ennen kuin luominen tuli arkipäivän kieleen. Sanakirjoihin kyseinen sana tuli vasta toisen maailmansodan jälkeen 1950-luvulla (Sawyer 2012, 19). Luominen saapui englannin kielen sanastoon alun perin latinankielisestä sanasta *creatio* tai *creatus*, jotka tarkoittavat tekemistä (to make) tai kasvamista (to grow) (Weiner 2000, 8).

 Luominen on siis melko tuore lisäys sanastoon, vaikka sitä käytetään nykyään melko usein. Käsitteen tarkempi tarkastelu on aiheellista tutkimukseni kannalta, sillä kirjoittamiseen liitettävä luomisprosessin selittäminen vaatii luomisen tarkastelua ja määrittelyä. Ymmärtämällä käsitettä voidaan myöhemmin paremmin ymmärtää, miksi luomisprosessille on erilaisia selityksiä.

 Vaikka luominen on sanana melko tuore lisäys, niin sen merkitys on ollut sama läpi historian: jonkin uuden luominen. Luomista on kuvattu eri termein eri aikoina. Antiikin ajalta oleva termi mimesis, luonnon jäljittely, vastaa lähimmin antiikin ajan luomisprosessin kuvaamista. Tällöin taiteilija pyrki luodessaan jäljittelemään mielessään olevaa ideaalia kuvaa tekemästään tuotteesta (Shiner 2001, 20). Luonnon jäljittely oli vallitseva teema hyvin pitkään, kunnes 1800-luvun jälkeen siitä siirryttiin itsensä ilmaisuun ja tunteiden kuvaamiseen taiteessa (Weiner 2000, 76–77). Mimesiksen lisäksi luomisesta on käytetty mm. termiä keksiminen (invention), jota käytettiin 1700-luvulla (Shiner 2001, 114). Vaikka luomisen kohteen kuvaus on muuttunut ajan saatteessa, ja siitä puhuttaessa on käytetty eri termejä, niin näillä ei ole ollut vaikutusta luominen sanan merkitykseen.

 Keith Sawyer (2012, 12) käsittelee luomista kirjassaan *Explaining Creativity: The Science of Human Innovation*, ja pyrkii selittämään, mitä luominen on länsimaisessa kulttuurissa. Hänen mukaansa nykypäivän luomisen tutkijat voidaan jakaa kahteen ryhmään: individualistisiin ja sosiokulttuurisiin (Sawyer 2012, 7). Individualistisen tutkimuksen lähestymistapa on tutkia yhtä henkilöä tämän luodessa, ja sosiokulttuurisen tutkimuksen lähestymistapa on tutkia monen luovan henkilön yhteistoimintaa luomisprosessissa (Sawyer 2012, 7–8). Tutkimukseni kytkeytyy lähestymistavaltaan individualistiseen, sillä tarkastelen myöhemmin yhden henkilön kirjoitusprosessia.

 Individualistit ja sosiokulttuuristit antavat molemmat oman selityksen luomiselle. Individualistien mukaan luominen on jotain uutta: se on kahden tai useamman, idean tai konseptin yhdistelyä täysin uudella tavalla. Se on jotain konkreettista, jokin uusi idea, joka on tuotu ilmi käsin kosketeltavaan muotoon. Sosiokulttuuristien mukaan luominen on jonkin hyödyllisen tuotteen kehitystä, ja luominen nähdään tuotteen tuottamisena. Tämä uusi tuote on jotain uutta, tarkoituksenmukaista, hyödyllistä tai arvokasta yhteiskunnalliselle ryhmälle. (Sawyer 2012, 7–9.) Luominen nähdään molemmissa jonkin uuden konkreettisen asian luomisena, mitä voidaan havainnoida ja tutkia, mutta ryhmien käsitykset eroavat siinä, mitä lasketaan luomiseksi. Individualistien mukaan luominen on yhden henkilön luomista, kun taas sosiokulttuuristien mukaan luominen on laajempaa, ja sen tulee vaikuttaa yhteiskunnallisesti.

 Sosiokulttuurista ja individualistista lähestymistapaa voidaan kutsua myös termeillä ”*big C*” ja ”*little c*”. C-kirjain sanoissa viittaa englanninkieliseen sanaa creativity, eli luovuus. Individualistinen luominen on ”little c” ja sosiokulttuurinen ”big C”. Sawyer selittää tarkemmin termien eroja:

 Only solutions to extremely difficult problems, or significant works of genius, are recognized as creative. This is sometimes called “big C” Creativity. All creations that satisfy this definition will by default also satisfy the individual or ”little c” definition – because any product that is novel to a social group must also be novel to each individual within that group.

(Sawyer 2012, 8.)

On tärkeää huomioida, että on olemassa myös muita jaotteluita luovuudelle näiden kahden lisäksi, mutta ”big C” ja ”little c” ovat yleisemmin käytetyt termit selittämään luovuutta. Tutkimuksessani tarkastelen luontia, joka sijoittuu ”little c” kategoriaan, sillä kyseessä on yhden henkilön kirjoitusprosessin tarkastelua, jolla ei ole näkyviä yhteiskunnallisia vaikutuksia.

 Luominen voidaan siis jakaa kahteen eri ryhmään: yksilölliseen tai yhteisölliseen luovuuteen. Luovuus on lisäksi jonkin uuden luomista, jota voidaan havainnoida ja tutkia. Omassa mielessä oleva idea, jota ei koskaan kerrota tai luoda, ei ole luomista. Luomisprosessia tutkiakseen tutkijoilla on oltava jotain mitä he voivat tutkia ja siksi luovuuden määritelmästä tulee sulkea henkilöiden pään sisälle jäävät ideat, joita ei koskaan ilmaista, ja ideat, joita kukaan muu ei voi nähdä tai ymmärtää (Sawyer 2012, 7). Tutkimuksessani käytän tätä luomisen määrittelyä ja keskityn yksilöllisen luovuuden tarkasteluun.

Keith Sawyer (2012) *Explaining Creativity: The Science of Human Innovation*, Oxford University Press (US)